Dorin Recean: Republica Moldova nu mai este o țară controlată de oligarhi, în care se spală bani
- Maria Dima
- 10 mai 2024, 12:07
Premierul Dorin Recean a afirmat că autoritățile își propun ca Republica Moldova să adere la Uniunea Europeană până în anul 2030. Șefului Executivului a mai spus că Uniunea Europeană ajută continuu Republica Moldova. ”Peste 65% din produsele moldovenești merg pe piața europeană, mai mult de jumătate din compensațiile în factură au fost acoperite din bani europeni, 75 de milioane de euro au fost alocate doar în 2023 pentru modernizarea a 10 spitale din țară, 1 miliard de euro sunt alocați pentru construcția drumurilor.
Avem posibilitatea acum să vorbim la telefon în țările europene la tarife ca acasă, ajutor imens pentru dezvoltare agricolă și dezvoltarea afacerilor, 36,5 milioane de euro pentru 18 localități unde au fost renovate școli și a fost creată rețea de apă și canalizare. Acestea sunt doar niște exemple care arată ajutorul imens și beneficiile clare ale apropierii noastre de Uniunea Europeană”, a spus Dorin Recean într-un interviu pentru moldpres.md.
”Agresiunea rusă din Ucraina a arătat foarte clar cine ne sunt prieteni și cine nu”
Dorin Recean a vorbit din nou despre realțiile cu România: ”Avem o relație tot mai puternică cu România, care a fost mereu și în cele mai grele timpuri alături de noi. Ne unesc cu România 6 poduri funcționale, un pod de pontoane construit recent la Leova - Bumbăta și altele 2 reparate de curând. Republica Moldova exportă în România produse în valoare de peste 1.4 miliarde de dolari, peste 35% din toate exporturile. România este principalul investitor și partener comercial al nostru. Cu România construim conexiuni în sectorul energetic și de gaze.
Agresiunea rusă din Ucraina a arătat foarte clar cine ne sunt prieteni și cine nu. Avem o deschidere fără precedent în Occident. Președinta Maia Sandu a deschis ușile celor mai importante cancelarii ale lumii. Noi avem datoria să beneficiem la maximum de această deschidere în folosul oamenilor noștri. Toată Uniunea Europeană știe de R. Moldova acum nu doar ca despre o țară unde se spălau bani și era controlată de oligarhi, dar ca despre o țară cu oameni demni și muncitori, cu valori europene, care au ales drumul spre familia țărilor libere”.
”Ani de zile, sectorul de securitate și apărare a fost ignorat”
Despre securitate Republicii Moldova, în contextul invaziei rusești în Ucraina, Dorin Recean a afirmat că Rusia nu poate ajunge militar în Republica Moldova: ” Instituțiile noastre au protejat ordinea din Republica Moldova - avem patrioți în toate instituțiile care știu să-și servească țara și vom continua să facem tot ce ne stă în puteri pentru ca acasă să fie pace. E important ca cetățenii noștri să știe că Rusia nu poate ajunge militar în R. Moldova cât timp eroismul și curajul ucrainenilor țin piept invaziei brutale. Însă provocări vor continua să fie și toată societatea noastră. Împreună cu instituțiile statului, avem datoria de a ne păstra democrația, coeziunea națională și dreptul de a ne decide soarta.
Am inclus și regiunea transnistreană în acest efort de a menține liniștea pe Nistru. Ani de zile, sectorul de securitate și apărare a fost ignorat. Acum investim mai mult în armată, deși, în continuare, suntem pe ultimul loc la bugetul alocat dintre toate țările din Europa”.
Dorin Recean: Rusia și corupția sunt principalele amenințări
Premierul a vorbit și despre cei care au ținut departe Republica Moldova de lumea liberă: ”Rusia și corupția sunt principalele amenințări la adresa securității naționale. Acțiunile dușmănoase ale Federației Ruse, politicieni loiali Kremlinului, oligarhi și reprezentanți ai lumii criminale au slăbit fără încetare R. Moldova. Astfel, am fost ținuți captivi, departe de lumea liberă și dezvoltată.
Să fie clar – R. Moldova vrea să fie în relații bune cu toate țările. Dar R. Moldova nu se poate înțelege cu cei care ne vor răul, care nu ne respectă alegerea și oamenii. Deciziile pe care le luăm în dezvoltarea țării sunt pentru R. Moldova, în interesul moldovenilor. Să fim parte a UE este în interesul Moldovei, să trăim în pace și să ne ridicăm nivelul de trai este în interesul fiecărui cetățean al Republicii Moldova”.
Vocile care servesc interesului Rusiei
Despre războiul hibrid purtat de Federația Rusă împotriva Republicii Moldova, premierul a spus: ”Din păcate, există voci în R. Moldova care vor să anuleze realitatea. De parcă agresiunea rusească în Ucraina nu există, de parcă atrocitățile pe care le-am văzut cu toții la Irpin, la Bucha nu ar exista, de parcă bombardamentele care se întâmplă lângă noi, în regiunea Odesa, nu ar exista. Aceste voci servesc interesul Federației Ruse, nicidecum interesul R. Moldova. Și este important să facem o precizare - aceste voci nu sunt partide politice, ci parte a unei grupări criminale organizate pe care mizează Rusia pentru a destabiliza R. Moldova și a ne opri din drum.
Aceste voci nu reprezintă găgăuzii sau moldovenii. Ei reprezintă doar Federația Rusă. Noi vorbim cu oamenii, cu antreprenorii, cu primarii, cu reprezentanții administrațiilor publice din raioanele Comrat, Ceadâr-Lunga și Vulcănești pentru a realiza împreună proiecte concrete în beneficiul locuitorilor din regiune. Instituțiile statului vor sancționa tentativele de destabilizare și încălcarea legii și avem așteptarea ca și procurorii și judecătorii să se asigure că nimeni nu e mai presus de lege și toți cei care acționează împotriva Republicii Moldova sunt opriți și pedepsiți”.